ട്വന്റി - 20 പരമ്പരയിലെ ആദ്യ മത്സരത്തിൽ ഇന്ത്യക്കെതിരെ ഓസ്ട്രേലിയ മികച്ച സ്കോറിലേക്ക് . ടോസ് നഷ്ടപ്പെട്ട് ആദ്യം ബാറ്റ് ചെയ്യുന്ന ഓസ്ട്രേലിയ മഴ മൂലം കളി നിർത്തിവെക്കുമ്പോൾ 16.1 ഓവറിൽ മൂന്ന് വിക്കറ്റ് നഷ്ടത്തിൽ 153 റൺസെന്ന നിലയിലാണ് . 23 പന്തിൽ 46 റൺസുമായി ഗ്ലെൻ മാക്സ്വെല്ലും 18 പന്തിൽ 31 റണ്ണുമായി സ്റ്റോയിനസും ക്രീസിൽ . ക്രുനാൽ പാണ്ഡ്യക്കെതിരെ ഒരോവറിൽ തുടർച്ചയായി മൂന്ന് സിക്സറുകൾ പറത്തിയ മാക്സ്വെൽ പാണ്ഡ്യയുടെ അടുത്ത ഓവറിലും രണ്ട് സിക്സറുകൾ അടിച്ച് ഓസീസ് സ്കോറിന് ഗതിവേഗം പകർന്നു . നാലോവറിൽ 55 റൺസ് വിട്ടുകൊടുത്ത ക്രുനാൽ പാണ്ഡ്യയാണ് ഇന്ത്യൻ ബൌളർമാരിൽ ഏറ്റവും കൂടുതൽ റൺസ് വഴങ്ങിയത് . നേരത്തെ നാലു സിക്സറും ഒരു ബൌണ്ടറിയും പറത്തി 37 റൺസെടുത്ത ക്രിസ് ലിൻ ആണ് ഓസീസ് സ്കോർ ബോർഡ് തുടക്കത്തിൽ മുന്നോട്ടുകൊണ്ടുപോയത് . ഭുവനേശ്വർകുമാറിനെയും ജസ്പ്രീത് ബൂമ്രയെയും കരുതലോടെ കളിച്ച ഓസ്ട്രേലിയ ഓപ്പണിംഗ് വിക്കറ്റിൽ 24 റൺസെടുത്തു . ആദ്യ മാറ്റമായി എത്തിയ ഖലീൽ ആഹമ്മദ് തന്റെ ആദ്യ പന്തിൽ തന്നെ ഡാർസി ഷോർട്ടിനെ ( 7 ) കുൽദീപ് യാദവിന്റെ കൈകളിലെത്തിച്ചു . ക്രിസ് ലിൻ തകർത്തടിക്കാൻ തുടങ്ങിയതോടെ ഓസീസ് സ്കോർ കുതിച്ചു . 24 പന്തിൽ 27 റൺസെടുത്ത ക്യാപ്റ്റൻ ആരോൺ ഫിഞ്ചിനെ കുൽദീപ് യാദവ് വീഴ്ത്തി . പിന്നാലെ ലിന്നിനെയും കുൽദീപ് സ്വന്തം ബൌളിംഗിൽ പിടികൂടി . ഇന്നലെ പ്രഖ്യാപിച്ച 12 അംഗ ടീമിൽ നിന്ന് യുസ്വേന്ദ്ര ചാഹലിനെ ഒഴിവാക്കിയാണ് ഇന്ത്യ ഇറങ്ങിയത് .